SAWAD ดีด 3% โบรกฯชูเป้า 80 บ. คาดปีนี้พอร์ตสินเชื่อโต 20% หลังคลายล็อกดาวน์-เปิดปท.หนุน
SAWAD ดีด 3% โบรกฯชูเป้า 80 บ. ชี้ปีนี้พอร์ตสินเชื่อโต 20% บวกเป้าสินเชื่อ FM เติบโต 2 หมื่นล้านบาท คาดคลายล็อกดาวน์และเปิดประเทศจะทำให้เศรษฐกิจดีขึ้น ขณะที่ปี 65 เตรียมออกสินเชื่อใหม่เพิ่มประสิทธิภาพรายได้และกำไรเติบโตต่อเนื่อง  
8 ธ.ค. 2564

ผู้สื่อข่าวรายงานว่าวันนี้ (8 ธ.ค. 2564) ราคาหุ้นบริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ณ เวลา 10:57 น. อยู่ที่ระดับ 61.25 บาท เพิ่มขึ้น 2.00 บาท หรือ 3.38% โดยทำจุดสูงสุดที่ 61.75 บาท และทำจุดต่ำสุดที่ 59.75 บาท ด้วยมูลค่าการซื้อขาย 475.93 ล้านบาท

บริษัทหลักทรัพย์ แลนด์ แอนด์ เฮ้าส์ จำกัด (มหาชน) ระบุในบทวิเคราะห์ (7 ธ.ค. 2564) ว่าทาง SAWAD รายงานกำไรงวด 9 เดือนแรกของปี 2564 โต 11% จากงวดเดียวกันของปีก่อน ซึ่งหลักๆ มาจากการกลับสำรองเข้ามาจากคุณภาพสินทรัพย์ที่ดีขึ้น อีกทั้งยังคงเป้าพอร์ตสินเชื่อโต 20% บวกเป้าสินเชื่อ FM จำนวน 2 หมื่นล้านบาท โดยเชื่อมั่นสิ้นปีนี้ทำได้ เพราะคาดว่าหลังจากคลาย Lock down และเปิดประเทศจะทำให้เศรษฐกิจดีขึ้น
นอกจากนี้ในปี 2565 เตรียมออกผลิตภัณฑ์ใหม่สินเชื่อเช่าซื้อเครื่องใช้ไฟฟ้าในบ้าน ตั้งเป้าสินเชื่อ 1 หมื่นล้านบาท ในอีก 5 ปีข้างหน้า ซึ่งมีอัตราดอกเบี้ยสูงกว่าปกติมาก ซึ่งจะช่วยดันรายได้และกำไรเพิ่มขึ้นอย่างต่อเนื่อง ทั้งนี้แนะนำ “ซื้อ” ราคาเป้าหมาย 80 บาท